N Á R O D N Á R A D A S L O V E N S K E J R E P U B L I K Y

**IV. volebné obdobie**

N á v r h

**Zákon**

z ..................... 2007,

**ktorým sa mení a dopĺňa zákon č. 338/2000 Z. z. o vnútrozemskej plavbe**

**a o zmene a doplnení niektorých zákonov v znení neskorších predpisov**

Národná rada Slovenskej republiky sa uzniesla na tomto zákone:

Čl. I

Zákon č. 338/2000 Z. z. o vnútrozemskej plavbe a o zmene a doplnení niektorých zákonov v znení č. 580/2003 Z. z., zákona č. 479/2005 Z. z., zákona č. 561/2005 Z. z. a zákona zo dňa 23. 3. 2007/2007 Z. z. sa mení a dopĺňa takto:

1. V § 5 sa vypúšťa odsek 5.

Doterajšie odseky 6 až 17 sa označujú ako odseky 5 až 16.

1. V § 5 odsek 16 znie:

„(16) Používanie verejných prístavov podlieha úhrade. Výšku úhrady za používanie verejných prístavov určí a vyberá spoločnosť (§ 6) na základe sadzobníka schváleného ministerstvom.“.

1. § 6 vrátane nadpisu znie:

„§ 6

Založenie spoločnosti a prioritný investičný majetok

1. Zakladá sa akciová spoločnosť (ďalej len „spoločnosť“) zo štátneho podniku Slovenská plavba dunajská, š. p. (ďalej len „štátny podnik“) a časti rozpočtovej organizácie Štátna plavebná správa. Zakladateľom spoločnosti je štát. V jeho mene koná ministerstvo.
2. Spoločnosť sa zakladá na účely
3. zabezpečenia prípravy a realizácie výstavby verejných prístavov vrátane spracovania krátkodobých a dlhodobých koncepcií ich rozvoja,
4. zabezpečenia prevádzky, evidencie, údržby a opravy objektov a zariadení v územných obvodoch verejných prístavov,
5. prenajímania pozemkov v územných obvodoch verejných prístavov a ďalších činností, ktoré bezprostredne súvisia s nakladaním majetku v územných obvodoch verejných prístavov,
6. vyberania úhrad za používanie verejných prístavov,
7. vytvárania podmienok pre rozvoj kombinovanej dopravy vrátane manipulácie s nákladovými jednotkami kombinovanej dopravy.3)
8. Prioritný investičný majetok sú pozemky a zariadenia vo verejných prístavoch ohraničených územnými obvodmi prístavov schválenými ministerstvom.
9. Prioritný investičný majetok môže byť iba vo vlastníctve štátu alebo vo vlastníctve spoločnosti. Ak je prioritný investičný majetok vo vlastníctve štátu, nevzťahuje sa na tento majetok osobitný predpis.3a) Na prioritný investičný majetok nemožno zriadiť záložné právo, ani ho nemožno inak použiť na zabezpečenie záväzkov spoločnosti, inej obchodnej spoločnosti alebo tretej osoby, nemožno ho predať, darovať, či inak previesť do vlastníctva iných právnických osôb a fyzických osôb okrem štátu alebo spoločnosti, ani ho prenechať do výpožičky. Prioritný investičný majetok nepodlieha výkonu rozhodnutia, exekúcii a nie je ani súčasťou konkurznej podstaty a predmetom likvidácie podľa osobitných predpisov.3b)
10. Prioritný investičný majetok môže spoločnosť dať do nájmu nájomnou zmluvou*,*3c)doba nájmu nesmie byť dlhšia ako 30 rokov. Na platnosť nájomnej zmluvy sa vyžaduje súhlas ministerstva.
11. Na prioritnom investičnom majetku možno zriadiť a prevádzkovať dočasné stavby slúžiace užívateľom verejných prístavov len na základe záväzného stanoviska ministerstva. Ak sa dočasná stavba zriaďuje v inundačnom území, je potrebné aj vyjadrenie správcu vodného toku.
12. Špecifikáciu prioritného investičného majetku s údajmi podľa osobitného zákona3d) vykoná ministerstvo rozhodnutím pred založením spoločnosti. Ministerstvo po vzniku spoločnosti zabezpečí zápis prioritného investičného majetku v katastri nehnuteľností podľa osobitných predpisov.3e)
13. Ministerstvo o prioritnom investičnom majetku vedie osobitnú evidenciu, ktorá obsahuje zoznam vecí s uvedením identifikačných údajov a odkaz na účtovný zápis v účtovníctve spoločnosti; spoločnosť je povinná tieto údaje ministerstvu poskytnúť.
14. Ministerstvo môže rozhodnutím zmeniť špecifikáciu prioritného investičného majetku. Ministerstvo v súlade s touto zmenou upraví evidenciu prioritného investičného majetku podľa odseku 8 a zabezpečí zodpovedajúci zápis do katastra nehnuteľností podľa osobitného predpisu.3d)
15. Na založenie spoločnosti sa použije majetok štátu, ktorý ministerstvo rozhodnutím vyjme ku dňu vzniku spoločnosti z majetku, ktorý má v správe Štátna plavebná správa a podnik3f) štátneho podniku, ktorý ku dňu vzniku spoločnosti zanikne bez likvidácie. Súhlas na použitie majetku štátu podľa osobitného zákona3g) sa nevyžaduje.
16. Predmetom nepeňažného vkladu do spoločnosti je účtovne oddelená vnútorná organizačná jednotka Štátnej plavebnej správy vymedzená rozhodnutím ministerstva, ktorá sa na účely tohto zákona považuje za časť podniku podľa osobitného zákona.3h) Ustanovenia osobitného zákona3i) o predaji podniku sa nepoužijú.“.

Poznámky pod čiarou k odkazom 3 až 3i znejú:

„3) § 2 ods. 6 zákona Národnej rady Slovenskej republiky č. 164/1996 Z. z. o dráhach a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 260/2001 Z. z.

3a) § 8 zákona Národnej rady Slovenskej republiky č. 278/1993 Z. z. o správe majetku štátu v znení neskorších predpisov.

3b) Napríklad zákon Národnej rady Slovenskej republiky č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov, zákon č. 7/2005 Z. z. o konkurze a reštrukturalizácii a o zmene a doplnení niektorých zákonov v znení neskorších predpisov, § 68 Obchodného zákonníka v znení neskorších predpisov.

3c) § 663 až 723 Občianskeho zákonníka v znení neskorších predpisov.

3d) § 42 ods. 2 písm. c) zákona Národnej rady Slovenskej republiky č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení zákona č. 255/2001 Z. z.

3e) § 4 ods. 1, § 5 ods. 3 a § 38 až 40 zákona Národnej rady Slovenskej republiky č. 162/1995 Z. z. v znení neskorších predpisov.

3f) § 5 Obchodného zákonníka.

3g) § 13 ods. 13 zákona Národnej rady Slovenskej republiky č. 278/1993 Z. z. o správe majetku štátu v znení neskorších predpisov.

3h) § 5, § 59 ods. 4 a § 487 Obchodného zákonníka v znení neskorších predpisov.

3i) § 477 ods. 3 časti vety za čiarkou a § 478 Obchodného zákonníka.“.

1. Za § 6 sa vkladajú § 6a až 6e, ktoré vrátane nadpisov znejú:

„§ 6a

Určenie hodnoty nepeňažného vkladu

1. Hodnota nepeňažného vkladu do spoločnosti sa určí znaleckým posudkom podľa osobitného predpisu3j) ako všeobecná hodnota vkladaného majetku vypracovaného ku dňu založenia spoločnosti.
2. Hodnota nepeňažného vkladu určená podľa odseku 1 je peňažným vyjadrením súčtu hodnoty vkladu do jej základného imania a hodnoty rezervného fondu vytvoreného dňom vzniku spoločnosti.

§ 6b

Prechod vlastníctva, práv a povinností

1. K návrhu na zápis spoločnosti do obchodného registra sa neprikladá doklad o splatení nepeňažného vkladu dňom vzniku spoločnosti.
2. Vlastnícke právo k nepeňažnému vkladu prechádza na spoločnosť dňom jej vzniku. Podkladom na vykonanie záznamu o prechode vlastníckeho práva k nehnuteľnostiam v katastri nehnuteľností je súpis nehnuteľností, ktorý tvorí prílohu zakladateľskej listiny. Ku dňu vzniku spoločnosti je zakladateľ povinný odovzdať a spoločnosť je povinná prevziať veci zahrnuté do nepeňažného vkladu. O odovzdaní a prevzatí sa spíše zápisnica podpísaná oboma stranami do šiestich mesiacov odo dňa vzniku spoločnosti. Ustanovenia osobitného zákona3k) o vklade spoločníka sa nepoužijú.
3. Dňom vzniku spoločnosti prechádzajú záväzky a pohľadávky štátneho podniku vrátane neznámych na spoločnosť.
4. Práva a povinnosti vyplývajúce z pracovnoprávnych vzťahov štátneho podniku prechádzajú zo štátneho podniku na spoločnosť dňom jej vzniku. Práva a povinnosti vyplývajúce z pracovnoprávnych vzťahov viažucich sa na činnosť vnútornej organizačnej jednotky Štátnej plavebnej správy prechádzajú na spoločnosť dňom jej vzniku.
5. Na prevod majetkovej účasti štátu na podnikaní spoločnosti sa vzťahuje osobitný predpis.3l)
6. Pri rozhodovaní o privatizácii majetkovej účasti štátu na podnikaní spoločnosti musí byť zachovaná trvalá majetková účasť v rozsahu minimálne 67 %.

§ 6c

Predmet podnikania

1. Spoločnosť môže počas 12 mesiacov odo dňa jej vzniku podnikať v rozsahu činností, ktoré vykonáva štátny podnik a činností, ktoré vykonáva Štátna plavebná správa s výnimkou činností podľa § 39 ods. 1 okrem činností vykonávaných vo verejných prístavoch podľa § 39 ods. 1 písm. c) prvého a tretieho bodu, písm. h) a písm. k) tretieho bodu ku dňu založenia spoločnosti. Oprávnenie na podnikanie sa k návrhu na zápis spoločnosti do obchodného registra neprikladá. Po uplynutí 12 mesiacov môže spoločnosť vykonávať tieto činnosti len na základe oprávnenia na podnikanie podľa osobitných predpisov.3m)
2. Spoločnosť môže vykonávať aj iné činnosti podľa podmienok ustanovených osobitným predpisom.3m) Spoločnosť môže podnikať v rozsahu činnosti určenej jej zakladateľom.

§ 6d

Základné imanie a rezervný fond

1. Základné imanie spoločnosti pri jej vzniku tvorí hodnota nepeňažného vkladu znížená o hodnotu rezervného fondu; ustanovenia osobitného zákona3n) o základnom imaní sa nepoužijú.
2. Rezervný fond spoločnosti pri jej vzniku sa tvorí minimálne vo výške 1% z hodnoty nepeňažného vkladu do majetku spoločnosti.
3. Akcie spoločnosti znejú na meno a majú podobu zaknihovaného cenného papiera.

§ 6e

Zánik a likvidácia

1. Na zrušenie a likvidáciu spoločnosti sa použijú ustanovenia osobitného zákona,3o) ak tento zákon neustanovuje inak.
2. Dňom zrušenia spoločnosti s likvidáciou prioritný investičný majetok prechádza do vlastníctva štátu za náhradu určenú znaleckým posudkom. Likvidátor je povinný odovzdať a ministerstvo prevziať tento majetok; o odovzdaní a prevzatí sa spíše zápisnica. Odmenu likvidátora a znalca za tieto úkony hradí ministerstvo. Ministerstvo spravuje tento majetok podľa osobitných predpisov3p) alebo ho môže použiť na založenie spoločnosti podľa tohto zákona.“.

Poznámky pod čiarou k odkazom 3j až 3p znejú:

„3j) Vyhláška Ministerstva spravodlivosti Slovenskej republiky č. 492/2004 Z. z. o stanovení všeobecnej hodnoty majetku.

3k) § 59 ods. 2 tretia veta , § 60 a § 483 ods. 3 Obchodného zákonníka v znení neskorších predpisov.

3l) Zákon č. 92/1991 Zb. o podmienkach prevodu majetku štátu na iné osoby v znení neskorších predpisov.

3m) Napríklad zákon č. 455/1991 Zb. o živnostenskom podnikaní (živnostenský zákon) v znení neskorších predpisov.

3n) § 58 ods. 1 Obchodného zákonníka.

3o) § 68 až 75a a § 218 až 220a Obchodného zákonníka v znení neskorších predpisov.

3p) Zákon Národnej rady Slovenskej republiky č. 278/1993 Z. z. o správe majetku štátu v znení neskorších predpisov.“.

1. Za § 43 sa vkladá § 43a, ktorý znie:

„ § 43a

Prechodné ustanovenia k úpravám účinným od 1. januára 2009

Nájomné zmluvy uzavreté pred dňom nadobudnutia účinnosti tohto zákona sú účastníci zmluvy povinní dať do súladu s § 6 ods. 5 do šiestich mesiacov odo dňa nadobudnutia účinnosti tohto zákona, inak tieto zmluvy zaniknú po uplynutí šiestich mesiacov odo dňa nadobudnutia jeho účinnosti.“.

1. Za § 44 sa vkladá § 44a, ktorý znie:

„§ 44a

Zrušovacie ustanovenie

Zrušuje sa vyhláška Ministerstva dopravy, pôšt a telekomunikácií Slovenskej republiky č. 93/2001 Z. z., ktorou sa ustanovujú podrobnosti o vyberaní úhrady za používanie verejných prístavov plavidlami a určenie jej výšky v znení vyhlášky Ministerstva dopravy, pôšt a telekomunikácií Slovenskej republiky č. 150/2005 Z. z.“.

Čl. II

Tento zákon nadobúda účinnosť 1. januára 2008.

**D ô v o d o v á s p r á v a**

**Všeobecná časť**

Cieľom návrhu zákona je založenie akciovej spoločnosti, ktorej zakladateľom je Slovenská republika, v mene ktorej koná Ministerstvo dopravy, pôšt a telekomunikácií SR.

Dôvod je nasledovný: Zákon č. 338/2000 Z. z. o vnútrozemskej plavbe a o zmene a doplnení niektorých zákonov v znení zákona č. 580/2003 Z. z. ustanovoval zriadenie právnickej osoby, ktorá by plnila úlohy smerujúce k využitiu dopravnej infraštruktúry vo verejných prístavoch v záujme rozvoja vnútroštátnej a medzinárodnej vodnej dopravy. Vzhľadom na problémy so zriadením príspevkovej organizácie daná právna úprava rieši túto problematiku vytvorením akciovej spoločnosti, čím dôjde k zefektívneniu a optimalizácii prevádzkovania majetku štátu vo verejných prístavoch Slovenskej republiky v podmienkach komerčného prostredia. Vytvorenie akciovej spoločnosti predstavuje:

* vloženie majetku štátneho podniku Slovenská plavba dunajská v plnom rozsahu do vytvorenej akciovej spoločnosti,
* oddelenie vnútornej organizačnej jednotky rozpočtovej organizácie Štátna plavebná správa,
* definovanie podmienok pre zachovanie hospodárskeho záujmu štátu, vrátane ochrany majetku štátu, ktorý ako prioritný majetok nebude podliehať exekúcii ani inému výkonu rozhodnutia,
* vyčlenenie časti majetku štátu, ktorý v súčasnosti spravuje rozpočtová organizácia Štátna plavebná správa, ktorý sa vloží do akciovej spoločnosti.

Navrhovaným zákonom sa upravuje spôsob nakladania s prioritným majetkom vo vlastníctve štátu nevyhnutným pre činnosť a rozvoj verejných prístavov v zaujme zvyšovania podielu vodnej dopravy hlavne na výkonoch nákladnej dopravy. Niektoré podmienky založenia sú v porovnaní s platnou úpravou v Obchodnom zákonníka špecifické. Ide napríklad o postup pri oceňovaní nepeňažného vkladu, prechod vlastníckeho práva k predmetu vkladu a pod.

Návrh zákona nebude mať dopad na výdavkovú časť štátneho rozpočtu iba na jeho príjmovú časť. Návrh zákona nebude mať vplyv na rozpočty obcí a rozpočty vyšších územných celkov, nebude mať žiadny dopad na životné prostredie a nebude mať negatívny vplyv na zamestnanosť a ani na podnikateľské prostredie.

Navrhovaný zákon je v súlade s Ústavou Slovenskej republiky, platným právnym poriadkom Slovenskej republiky ako aj medzinárodnými zmluvami, ktorými je Slovenská republika viazaná.

## Doložka finančných, ekonomických, environmentálnych vplyvov

## a vplyvov na zamestnanosť a podnikateľské prostredie

1. *Odhad dopadov na verejné financie*

Návrh zákona nebude mať dopad na výdavkovú časť štátneho rozpočtu iba na jeho príjmovú časť. Novozaložená spoločnosť bude zabezpečovať prevádzku, údržbu a opravy objektov a zariadení, ktoré sú vo vlastníctve verejných prístavov, investičnú a obchodnú činnosť v súvislosti s budovaním a prevádzkou infraštruktúrneho majetku spoločnosti. Zdroje nevyhnutné na zriadenie spoločnosti budú zabezpečené z príjmov, ktoré bude spoločnosť získavať za pobyt plavidiel vo verejných prístavoch a za prenájom svojho majetku. Doterajší tok finančných prostriedkov, získavaný zo zadefinovaného prioritného investičného majetku spoločnosti v tomto návrhu, ktorý súvisí s prevádzkou a činnosťou verejných prístavov a ktorý v súčasnosti je príjmom Štátnej plavebnej správy, nebude prerušený. Tým budú zabezpečené potrebné zdroje už pri založení spoločnosti. Transformácia časti rozpočtovej organizácie Štátna plavebná správa (vytvorením a následným odčlenením vnútornej organizačnej jednotky rozpočtovej organizácie) na akciovú spoločnosť sa prejaví v čiastočnom znížení objemu jej rozpočtu súvisiacich s činnosťou a prevádzkou prioritného investičného majetku. Úhrady vyberané za pobyt plavidiel a preložený objem tovarov vo verejných prístavoch, ktoré doteraz vyberala rozpočtová organizácia Štátna plavebná správa a odvádzala ich do štátneho rozpočtu, budú príjmom spoločnosti na zabezpečenie úloh vyplývajúcich z účelu jej založenia. Transformáciou sa dosiahne podstatné zvýšenie využitia finančných prostriedkov v zaujme rozvoja verejných prístavov a tým aj rastu výkonov vodnej dopravy, vrátane podpory podnikateľského prostredia s uplatnením rovnakých pravidiel pri podnikaní v oblasti vodnej dopravy a prístavných služieb vo vnútroštátnej a medzinárodnej doprave. K prioritným úlohám spoločnosti v investičnej oblasti bude patriť podpora rozvoja technológii v rámci systému kombinovanej dopravy, vybudovanie podporných prístavných zariadení smerujúcich na optimalizáciu prístavných činností vo väzbe na krátkodobý, strednodobý a dlhodobý zámer rozvoja verejných prístavov. Tým sa doteraz chátrajúce a stagnujúce medzinárodné verejné prístavy v Slovenskej republike začnú vyrovnávať ostatným európskym medzinárodným prístavom na medzinárodnej vodnej ceste Dunaj.

# Návrh rozpočtu akciovej spoločnosti na rok 2008

tis. Sk

|  |  |
| --- | --- |
| **P r í j m y** | **V ý d a v k y** |
| Nájomné z pozemkov  | 11 500 | 600 - Bežné spolu | 10 500 |
| Nájomné z budov  | 600 | 610 - mzdy  | 3 000 |
| Úhrady za používanie verejných prístavov | 17 900  | 620 – odvody  | 900 |
| 630 – tovary, služby z toho: na údržbu a opravy prístavných zariadení a objektov, plôch  |  3 200 |
|  |  |
| 700 – kapitálové  | 19 500 |
| **Spolu**  | **30 000**  | **Spolu**  | **30 000** |

 Komentár: Počet zamestnancov v roku 2008: 4 osoby

Mzdy, odvody: plánovaná priemerná mzda v roku 2008 + 8 % medziročný rast

Tovary, služby: plán na rok 2008 + 8 % medziročný rast

**Očakávaný vývoj vlastných príjmov pre prístavnú spoločnosť**

 tis. Sk

|  |  |  |  |  |
| --- | --- | --- | --- | --- |
| **Rok** | **2007** | **2008** | **2009** | **2010** |
| Nájomné z pozemkov | 11 500 | 13 500  | 15 000 | 15 000 |
| Nájomné z budov  | 600 | 600 | 600 | 600 |
| Úhrady za používanie verejných prístavov | 17 900 | 24 000 | 26 000 | 26 000 |
| **Spolu** | **30 000** | **38 100** | **41 600** | **41 600** |

1. *Odhad dopadov na obyvateľov, hospodárenie podnikateľskej sféry a iných právnických osôb*

Návrh zákona nebude mať dopad na obyvateľov a nepredpokladá sa ani negatívny dopad na hospodárenie podnikateľskej sféry a iných právnických osôb.

1. *Odhad dopadov na životné prostredie*

Návrh zákona nebude mať dopad na životné prostredie.

1. *Odhad dopadov na zamestnanosť*

Predpokladá sa, že akciová spoločnosť bude mať k termínu založenia spoločnosti dvoch zamestnancov Slovenskej plavby dunajskej, š.p. a dvoch zamestnancov Štátnej plavebnej správy. Postupne sa počet pracovníkov rozšíri o špecialistov a odborníkov z oblasti riadenia a organizácie vodnej dopravy na celkový počet 12 pracovníkov, čo bude závisieť od transformácie prístavných činností a prístavných služieb do pôsobnosti spoločnosti.

1. *Odhad dopadov na podnikateľské prostredie*

Návrh zákona bude mať pozitívny dopad na podnikateľské prostredie a to podporou podnikateľského prostredia s uplatnením rovnakých pravidiel pri podnikaní v oblasti vodnej dopravy a prístavných služieb.

**Doložka zlučiteľnosti právneho predpisu**

**s právom Európskych spoločenstiev a právom Európskej únie**

**1. Predkladateľ právneho predpisu:**

Pavol Pavlis, poslanecNárodnej rady Slovenskej republiky

**2. Názov právneho predpisu:**

Návrh zákona, ktorým sa mení a dopĺňa zákon č. 338/2000 Z. z. o vnútrozemskej plavbe a o zmene a doplnení niektorých zákonov v znení neskorších predpisov

**3. Problematika návrhu právneho predpisu:**

1. nie je upravená v práve Európskych spoločenstiev: - primárnom,

 - sekundárnom,

1. nie je upravená v práve Európskej únie: - primárnom

 - sekundárnom,

1. nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

Vzhľadom na vnútroštátny charakter navrhovaného právneho predpisu nie je potrebné vyjadrovať sa k bodom 4 až 6 doložky zlučiteľnosti.

**Osobitná časť**

**K článku I:**

**K bodu 1:**

V súvislosti s novým znením § 6 ods. 4 až 6 sa v § 5 vypúšťajú odseky 5 a 6.

**K bodu 2:**

Akciová spoločnosť, ako nový vlastník prioritného investičného majetku definovaného v novom bode 6, preberie kompetencie vo veci vyberania úhrad za používanie verejných prístavov od Štátnej plavebnej správy, ktorá tieto úhrady vyberala na základe vykonávacieho predpisu vydaného na základe splnomocňovacieho ustanovenia, ktoré sa týmto zrušuje.

**K bodu 3:**

Ide o nové znenie § 6.

V odsekoch 1 a 2 tohto ustanovenia sa hovorí, kto je zakladateľom akciovej spoločnosti a za akým účelom sa táto spoločnosť zakladá.

V odsekoch 3 a 4 sa vymedzuje pojem prioritný investičný majetok vo verejných prístavoch, vrátane podmienok, za ktorých je tento majetok možno použiť z hľadiska jeho využitia pre dopravnú a obslužnú funkciu vo verejných prístavoch. Definovanie prioritného investičného majetku je potrebné z dôvodu, aby rozhodujúca časť tohto majetku bola využitá pre rozvoj a modernizáciu prístavov a tým aj vodnej dopravy, rozvoj systémov kombinovanej dopravy a podporu podnikateľských aktivít v prístavoch z dlhodobého hľadiska s vylúčením špekulatívnych zámerov využitia tohto majetku. Ide o nehnuteľný majetok, ktorý je nevyhnutné vo verejnom zaujme chrániť. Po vložení majetku štátu do akciovej spoločnosti sa tento majetok stáva majetkom spoločnosti. Na dosiahnutie optimálneho využitia prioritného investičného majetku sa stanovujú podmienky a kritéria v oblasti budovania stavieb vo verejných prístavoch.

V odseku 5 a 6 sa rieši využitie prioritného investičného majetku vo verejných prístavoch z hľadiska časovej dimenzie uvažovanej investičnej činnosti. Podporným faktorom pri rozhodovaní o dĺžke obdobia bude väzba využitia stavby, alebo zariadenia pre vodnú dopravu. Ustanovenie, že prioritný investičný majetok možno ponechať do nájmu len na určitý čas, najviac na dobu 30 rokov vychádza z § 30 zákona č. 366/1999 Z. z. Ide o majetok v odpisovej skupine 5, kde patria budovy a inžinierske stavby s dobou odpisovania 30 rokov.

V odseku 7 sa určuje, kto vykoná špecifikáciu prioritného investičného majetku. Predpokladá sa, že to bude ministerstvo. Zabezpečenie zápisu prioritného investičného majetku v katastri nehnuteľností vykoná ministerstvo.

V odseku 8 sa ukladá ministerstvu viesť osobitnú evidenciu o prioritnom investičnom majetku vo väzbe na vedenie majetku v účtovníctve v akciovej spoločnosti za účelom dohľadu nad nakladaním s ním.

V odseku 9 sa určuje, kto vykoná na základe rozhodnutia zmenu špecifikácie prioritného investičného majetku. Zabezpečenie zápisu v katastri nehnuteľností na základe upravenej evidencie prioritného investičného majetku sa ponecháva ako povinnosť ministerstvu.

V odseku 10 sa ukladá ministerstvu, ktorý majetok sa použije na vznik akciovej spoločnosti. Ide o časť majetku štátu v správe rozpočtovej organizácie Štátnej plavebnej správy a majetok štátneho podniku Slovenská plavba dunajská, ktorý ku dňu vzniku akciovej spoločnosti zanikne bez likvidácie.

V odseku 11 sa špecifikuje predmet nepeňažného vkladu.

**K bodu 4:**

§ 6a: Určenie hodnoty nepeňažného vkladu sa opiera o vypracovaný znalecký posudok spracovaný na základe vyhlášky Ministerstva spravodlivosti Slovenskej republiky č. 492/2004 Z. z. Znalecký posudok dá vypracovať na svoje náklady zakladateľ akciovej spoločnosti.

§ 6b a 6c:Prechod vlastníctva a predmetu podnikania rieši problematiku nepeňažného vkladu vrátane vlastníckeho práva k nemu, pričom podkladom na vykonanie záznamu o prechode vlastníckeho práva v katastri nehnuteľností je súpis nehnuteľností, ktorý tvorí prílohu zakladateľskej listiny. Vzhľadom na povahu zakladateľa a povahu vkladu sa vylučuje použitie úpravy o správe vkladu obsiahnutej v § 59 a 60 Obchodného zákonníka.

Ustanovuje sa prechod práv a povinností z pracovnoprávnych vzťahov zo štátneho podniku Slovenská plavba dunajská a vnútornej organizačnej jednotky Štátnej plavebnej správy, 67 % účasť majetku štátu na podnikaní spoločnosti v prípade privatizácie, podmienky podnikania akciovej spoločnosti počas prechodného obdobia (jedného roka).

§ 6d:Základné imanie a rezervný fond sa riešia s ohľadom na uplatnenie tvorby hodnoty nepeňažného vkladu pri vzniku akciovej spoločnosti, kedy sa nepoužije ustanovenie § 58 ods. 1 Obchodného zákonníka. Rezervný fond bude vytvorený už pri vzniku akciovej spoločnosti a to vo výške 1% z hodnoty vkladu do jej majetku. V odseku 3 sa upravuje forma a podoba akcií akciovej spoločnosti.

§ 6e: V ustanoveniach tohto paragrafu sa rieši otázka prípadného zániku a likvidácie akciovej spoločnosti.

**K bodu 5:**

Ustanovenie § 43a súvisí s novým § 6 ods. 5.

**K bodu 6:**

Zrušuje sa všeobecne záväzný právny predpis, čo súvisí s novým znením § 5 ods. 16.

**K článku II:**

Ustanovuje sa účinnosť.